Gruziyada amaldorlarga beriladigan sovg‘a qiymatiga cheklov qo‘yildi

Gruziya aksilkorrupsiya qonuniga kiritilgan o‘zgarishlarga binoan, davlat xizmatchilariga bir yilda beriladigan sovg‘alarning umumiy qiymati 2000 lari (taxminan 900 dollar) dan oshmasligi zarur, deb xabar bermoqda “Gruziya-Online”.

Shuningdek, bitta alohida sovg‘aning qiymati 1000 laridan oshmasligi kerak. Amaldagi qonunchilikka binoan, gruziyalik amaldorlar o‘zlarining yillik daromadining 15 foizlik qiymatidan oshadigan sovg‘alarni olishi mumkin emas, alohida bitta sovg‘aning qiymati esa daromadning 5 foizidan oshmasligi lozim edi.
Gruziyada 2004-yildan buyon korrupsiyaga qarshi keng kurash kampaniyasi e’lon qilingan bo‘lib, mamlakatning bosh vazir Irakliy Garibashvili boshchiligidagi hozirgi rahbariyati ham davlat organlari va amaldorlar faoliyati shaffofligini ta’minlashni qo‘llab-quvvatlashini aytib keladi.